Cannes-rolprentfees: Nicole Kidman as Grace Kelly PLUS SA rolprente | SARIE
Cannes-rolprentfees: Nicole Kidman as Grace Kelly PLUS SA rolprente	deur SARIE.com-span
Volgens The Guardian was dié rolprent die “vlagskip-film” by Cannes 2014, aangesien dit baie van die elemente bevat wat vir sukses sorg by ’n rolprentfees – die glans van die Riviera én klassieke Hollywood, ’n swaargewig-aktrise soos Nicole Kidman, politieke intrige en ’n gewilde Franse regisseur.
Tog dui die meeste resensies van Grace of Monaco sover daarop dat dié fliek ’n groot teleurstelling is. Resensente beskryf dit as “simpel melodrama”, “onsuksesvolle waagstuk” en “’n Chanel-advertensie van 104 minute, sonder die subtiliteit en diepte”.
“Sy was baie slim en onder die koel uiterlike het sy ’n groot passie vir en nuuskierigheid oor die lewe gehad. Sy het haar waardigheid behou, iets wat baie moeilik is wanneer jy so dikwels in die kollig is,” het Nicole gesê. Die aktrise was ook jammer om te hoor dat Grace en prins Rainier Grimaldi III se kinders, prins Albert en prinsesse Caroline en Stephanie, ongelukkig is oor die fliek.
“Ek wil hê hulle moet weet die optrede is met liefde gedoen. As hulle ooit die rolprent sien, sal hulle weet dis gedoen met ongelooflik baie toegeneentheid teenoor albei hul ouers en hul liefdesverhaal,” het sy verduidelik, maar toegegee sy verstaan dat die Grimaldi’s hul ouers se privaatheid wil beskerm.